கேள்வி: காப்புக் கண்ணாடி - செம்பதக் கண்ணாடி என்பது என்ன?
பதில்: சாதாரண கண்ணாடிகளைக் கட்டுப்பாடான வெப்பம் அல்லது வேதியியல் முறைகளைப் பயன்படுத்திப் பதனப்படுத்துவதன் மூலம் கூடிய பலம் கொண்ட செம்பதக் கண்ணாடிகள் உருவாக்கப்படுகின்றன. செம்பதம் செய்யும்போது கண்ணாடிக்குள் சமநிலையான உட்தகைப்பு உருவாகிறது. இதனால், கண்ணாடி உடையும்போது பெரிய கூரிய முனைகளைக் கொண்ட துண்டுகளாக உடையாமல் மணியுருவான சிறிய துண்டுகளாக உடைகிறது. இவ்வாறான மணியுருத் துண்டுகளினால் காயம் உண்டாகக் கூடிய வாய்ப்புகள் மிகவும் குறைவு. கூடிய பலம், பாதுகாப்பு என்பன காரணமாகச் செம்பதக் கண்ணாடி பல்வேறு முக்கியமான தேவைகளுக்குப் பயன்படுகின்றது. உந்துகளின் சாளரம் கண்ணாடிகள், கண்ணாடிக் கதவுகள், மேசை மேற்பரப்புகள், குளிர்பதனப் பெட்டித் தட்டுகள், சுழியோடுவோருக்கான முகமூடிகள், சமையல் பாத்திரம் போன்றவை செம்பதக் கண்ணாடி பயன்படுத்தப்படும் பொருட்களுக்கான சில எடுத்துக்காட்டுகள். தோட்டா துளையாக் கண்ணாடிகளின் ஒரு கூறாகவும் செம்பதக் கண்ணாடிகள் பயன்படுகின்றன.